Διάμεσα (ποντιακή πίτσα με χόρτα)
Μια χορτοφαγική εκδοχή πίτσας με κόστος μόλις 2 ευρώ.
300 γρ. αλεύρι για όλες τις χρήσεις, 1/2 κουτ. γλυκού αλάτι, 1 κουτ. σούπας ελαιόλαδο περίπου, 200 ml νερό χλιαρό, 1 μάτσο (περίπου 300 γρ.) σέσκουλα, καθαρισμένα και χοντροκομμένα, 2 σκελίδες σκόρδου, ψιλοκομμένες, αλάτι, φρεσκοτριμμένο πιπέρι, 70 ml ελαιόλαδο
Σε ένα βαθύ μπολ βάζουμε το αλεύρι, το αλάτι και τα ανακατεύουμε με ένα κουτάλι.Προσθέτουμε το ελαιόλαδο και αρχίζουμε να ζυμώνουμε, ρίχνοντας σταδιακά το νερό. Ζυμώνουμε για περίπου 4 - 5 λεπτά, μέχρι να έχουμε μια λεία και ελαστική ζύμη. Σκεπάζουμε με πετσέτα και την αφήνουμε να «ξεκουραστεί» για περίπου 20 λεπτά.Παράλληλα, σε μια φαρδιά κατσαρόλα βάζουμε τα χόρτα, σκεπάζουμε με το καπάκι και τα ζεσταίνουμε σε δυνατή φωτιά, για περίπου 2 - 3 λεπτά, να «αχνιστούν» και να μειωθεί ο όγκος τους. Προσθέτουμε αλατοπίπερο, το σκόρδο, το ελαιόλαδο και τα ανακατεύουμε με ξύλινη κουτάλα έως ότου αναμειχθούν τα υλικά και λαδωθούν καλά τα χόρτα. Τα αφήνουμε να μαγειρευτούν για περίπου 15 λεπτά, μέχρι να μαλακώσουν λίγο και να εξατμιστούν τα υγρά.Προθερμαίνουμε το φούρνο στους 180° C .Στρώνουμε ένα ταψί με λαδόχαρτο.Aλευρώνουμε ελαφρώς μια λεία επιφάνεια και ανοίγουμε τη ζύμη με τον πλάστη σε μέτριο φύλλο πάχους περίπου 1/2 εκ. και διαμέτρου περίπου 28 - 30 εκ. Βάζουμε το φύλλο στο ταψί, απλώνουμε τη γέμιση και τη στρώνουμε ομοιόμορφα με τη ράχη ενός κουταλιού. Ψήνουμε για περίπου 40 λεπτά ή μέχρι να ψηθεί το φύλλο και από κάτω. Ελέγχουμε, ανασηκώνοντας προσεκτικά μια άκρη, με σπάτουλα.Ξεφουρνίζουμε και σερβίρουμε.
Αλεύρι (ζύμες),Σέσκουλα,Χόρτα , Μυρωδικά,Light,Vegan,Νηστίσιμα,Χορτοφαγικά,Χωρίς γαλακτοκομικά